धीरै-धीरै बाधौ बडौ हुवण लागियौ। अेकर खेल-खेल में बाधौ न्यारी-न्यारी जातियां री चौईस लड़कियां रै साथै फेरा खाय लिया। जत राजा बीसलदेव नै इण बात री ठा पड़ी तौ उणरौ औ पैलौ अपराध छिमा करता थका वै इणरै साथै उणां रौ विधिवत् ब्याव करवाया दियौ। चौईस सूं ई इमरै चौईस बेटा हुया। आं चौईसां रै ई बडा हुयां इणां रौ रिस्तौ कठैई नीं हुयौ, कारण के अै चौईसूं ई न्यारी-न्यारी जातियां री स्त्रियां सूं हुया हा। तद आं बगड़ावतां रौ परम मित्र राण रौ राव गूजरां माथै दवाब नांख'र इणां रा ब्याव करवाया। सै सूं बडौ बेटौ भोजौ दो स्त्रियां सूं ब्याव करियौ। बडोड़ी स्त्री सूं उणरै पेटौ भूणौ हुयौ।